b'\n_START_ARTICLE_\nLietuvos muzikos ir teatro akademijos biblioteka\n_START_PARAGRAPH_\nLMTA biblioteka\xc2\xa0\xe2\x80\x93 tai Lietuvos muzikos ir teatro akademijos padalinys, kaupiantis specializuot\xc4\x85 muzikos, teatro, kino ir kit\xc5\xb3 meno \xc5\xa1ak\xc5\xb3 i\xc5\xa1tekli\xc5\xb3 fond\xc4\x85.\n_START_SECTION_\nIstorija\n_START_PARAGRAPH_\n1945\xc2\xa0m. Vilniuje \xc4\xafkurta Vilniaus konservatorijos biblioteka. Jos pavadinimas keit\xc4\x97si kartu su \xc5\xa1ios auk\xc5\xa1tosios mokyklos pavadinimu. Pradin\xc4\xaf fond\xc4\x85 sudar\xc4\x97 Vilniaus muzikos mokyklos (6000 egz.), Maskvos (10 000 egz.) ir Kauno (32 000 egz.) konservatorij\xc5\xb3 bibliotek\xc5\xb3 dokumentai. 1975\xe2\x80\x931991\xc2\xa0m. biblioteka tur\xc4\x97jo filialus Lietuvos konservatorijos Klaip\xc4\x97dos Teatro meno, Kult\xc5\xabros ir Pedagogikos fakultetuose, 1993\xc2\xa0m. \xc5\xa1i\xc5\xb3 filial\xc5\xb3 dokument\xc5\xb3 fondai ir turtas perduoti Klaip\xc4\x97dos universitetui.  Nuo 1989 m. tur\xc4\x97jo savo filial\xc4\x85 Kauno fakultete, kuris   2011 m. buvo integruotas \xc4\xaf Vytauto Did\xc5\xbeiojo universitet\xc4\x85 (VDU). 1995\xc2\xa0m. biblioteka tapo Tarptautin\xc4\x97s muzikos bibliotek\xc5\xb3 archyv\xc5\xb3 ir dokument\xc5\xb3 centr\xc5\xb3 asociacijos (International Association of Music Libraries Archive and Documentation Centres) nare. 2001 m. kartu su Lietuvos universitet\xc5\xb3 bibliotekomis \xc4\xafsigyta bibliotek\xc5\xb3 informacijos sistema ALEPH-500 (Izraelis, ExLibris). Jos d\xc4\x97ka visi bibliotekos procesai ( komplektavimas, katalogavimas, vartotoj\xc5\xb3 aptarnavimas, informacijos paie\xc5\xa1ka, statistika) automatizuoti.  Bibliotekos elektroniniame kataloge atsispindi bibliotekos \xc4\xafsigyti ir saugomi/prieinami dokumentai. Nuo 2002 m. biblioteka dalyvauja LMBA (Lietuvos mokslini\xc5\xb3 bibliotek\xc5\xb3 asociacija) veikloje.  2017 m. biblioteka \xc4\xafstojo \xc4\xaf LABA (Lietuvos auk\xc5\xa1t\xc5\xb3j\xc5\xb3 mokykl\xc5\xb3 bibliotek\xc5\xb3 direktori\xc5\xb3 asociacija). Nuo 2018 m. LMTA magistrat\xc5\xabros baigiam\xc5\xb3j\xc5\xb3 darb\xc5\xb3, daktaro disertacij\xc5\xb3 ir j\xc5\xb3 santrauk\xc5\xb3 elektronini\xc5\xb3 dokument\xc5\xb3 (ETD) informacijos sistemoje kaupiami ir saugomi\xc2\xa0 magistrant\xc5\xabros darb\xc5\xb3, daktaro disertacij\xc5\xb3 ir j\xc5\xb3 santrauk\xc5\xb3 apra\xc5\xa1ai, u\xc5\xbetikrinama j\xc5\xb3 paie\xc5\xa1ka, o sklaida \xe2\x80\x93 pagal autori\xc5\xb3 licencin\xc4\x97se sutartyse nurodytas prieigos s\xc4\x85lygas. 2018 m.  bibliotekoje idiegta  RFDI technologij\xc5\xb3 sistema, kuri  u\xc5\xbetikrina leidini\xc5\xb3 saugumo kontrol\xc4\x99. Bibliotekin\xc4\x97s, informacin\xc4\x97s, technin\xc4\x97s paslaugos teikiamos 4 bibliotekos padaliniuose su \xc4\xafrengtomis 36 darbo vietomis, i\xc5\xa1 j\xc5\xb3 25 - kompiuterizuotomis. Lankytoj\xc5\xb3 patogumui veikia dokument\xc5\xb3 kopijavimo ir spausdinimo savitarnos sistema MyQ, belaidis kompiuteri\xc5\xb3 tinklas, nuotolin\xc4\x97s prieigos prie LMTA prenumeruojam\xc5\xb3 duomen\xc5\xb3 bazi\xc5\xb3 paslauga per Ezproxy, skaitytoj\xc5\xb3 informavimo elektroniniu pa\xc5\xa1tu paslauga. 2018 m. prie LMTA bibliotekos prijungta Klaip\xc4\x97dos universiteto Men\xc5\xb3 fakulteto biblioteka. _NEWLINE_2018 m. patvirtintas "LMTA miestelio" projektas, kuriame  numatytos ir naujos bibliotekos patalpos.  Naujai bibliotekai keliami siekiai, reikalavimai ir tikslai t. y. sukurti nauj\xc4\x85 \xc5\xa1iuolaikin\xc4\x99 daugiafunkcional\xc4\x99 akademin\xc4\x99 bibliotek\xc4\x85 \xe2\x80\x93 muzikos, meno sri\xc4\x8di\xc5\xb3  informacijos centr\xc4\x85, teikiant\xc4\xaf tradicines ir virtualias paslaugas.\n_START_SECTION_\nFondai\n_START_PARAGRAPH_\nBibliotekos informacijos i\xc5\xa1tekli\xc5\xb3 fondas kaupiamas pagal akademijos studij\xc5\xb3 ir mokslo kryptis, atsi\xc5\xbevelgiant \xc4\xaf akademin\xc4\x97s bendruomen\xc4\x97s poreikius, tyr\xc4\x97j\xc5\xb3, d\xc4\x97stytoj\xc5\xb3, doktorant\xc5\xb3 pageidavimus ir katedr\xc5\xb3 rekomendacijas, studij\xc5\xb3 program\xc5\xb3 kait\xc4\x85. Biblioteka specializuojasi menotyros ir meno darb\xc5\xb3 i\xc5\xa1tekli\xc5\xb3 kaupime. Vystymo kryptys: specializuot\xc5\xb3 menotyros ir meno i\xc5\xa1tekli\xc5\xb3 kaupimas, tyr\xc4\x97j\xc5\xb3 ir student\xc5\xb3 darb\xc5\xb3 kaupimas ir talpinimas \xc4\xaf duomen\xc5\xb3 baz\xc4\x99 eLABa, turim\xc5\xb3 i\xc5\xa1tekli\xc5\xb3 skaitmeninimas. I\xc5\xa1 viso bibliotekos fonde sukaupta daugiau nei 233 t\xc5\xabkst. tradicini\xc5\xb3 dokument\xc5\xb3 i\xc5\xa1 kuri\xc5\xb3 apie 118 t\xc5\xabkst. sudaro nat\xc5\xb3 fondas, apie 31 t\xc5\xabkst. garso ir vaizdo fondas (2018 m.). Kasmet fondas papildomas apie 3000 t\xc5\xabkst. dokument\xc5\xb3. \xc2\xa0LMTA bibliotekos fondai yra atviri visuomenei, skaityklose gali dirbti ir kit\xc5\xb3 institucij\xc5\xb3 tyr\xc4\x97jai.\xc2\xa0 _NEWLINE_Bibliotekos plotas \xe2\x80\x93 1292 kv. m. Leidiniai u\xc5\xbeima vir\xc5\xa1 2300 metr\xc5\xb3 lentyn\xc5\xb3.'